Այնուհետև խիստ կարևորում է համառությունը. բիզնեսմենը պետք է համառություն ունենա, երբեք չնայի, թե ով ինչ է ասում կամ ինչ կարծիք ունի գործի ծանրության վերաբերյալ: Կարևոր է էնտուզիազմը, ազնվությունն ու անկեղծությունը: Նա նշում է, որ իրենց հիմնարկում երբեք չձևակերպված աշխատող կամ շրջանառություն չի եղել: Ամոթ է համարում, որ այս տարիքում ինչ-որ մեկը հնարավորություն ունենա իրենց նկատողություն կամ զգուշացում անի, այն էլ՝ ծածուկ, գողեգող աշխատելու համար: Բացի այդ, եթե աշխատում ես, վստահ է Միքայելյանը, պետք է հարկեր մուծես, որ թոշակառուն՝ թոշակ, երեխան կրթություն ստանա: Բոլորն էլ կարող են հասնել արդյունքի, համոզված է նա, միայն թե ամեն մարդ իր սիրած գործը պետք է անի, դրանով ապրի, եթե դա չկա՝ ոչինչ չի ստացվի: Ու հենց այդ հատկանիշների շնորհիվ էլ իրենք կարողացել են պահպանել գործարանը ու բիզնեսի հաջողության պատմություն ստեղծել: «Չնայած,- նշում է նա,- այսօր նոր ներդրումների, թարմության, արդիականացման կարիք կա, որպեսզի ավելի մեծ թափով ու արդյունավետությամբ աշխատենք, ու նեղվում ենք, որ արդիական հաստոցներով, տեխնիկայով չենք կարողանում համալրել գործարանն ու ավելի բարձր որակ, ավելի մատչելի ու գրավիչ ինքնարժեք ստանալ»: